અસ્થમા થવાનાં મુખ્ય કારણમાં કફની જમાવટ જ છે. જ્યારે નાકમાં, શ્વાસનળીમાં વધુ માત્રામાં કોઇપણ ટ્રીગરીંગ કારણોથી સ્ત્રાવ થવા લાગે છે તથા કફ નળીમાં જામી જાય છે ત્યારે શ્વાસોશ્વાસની ક્રિયામાં થતું વાયુનું આવાગમન અવરોધાય છે. જેને પરિણામે શરીરમાં પ્રાણવાયુની જરૂરિયાત પૂરી પાડવા માટે વધુ ઝડપથી વારંવાર શ્વાસ લેવા પડે છે. દરેક વ્યક્તિને થતી અસ્થમાની તકલીફમાં થતાં લક્ષણોની તીવ્રતા વધુ-ઓછી હોય છે. પરંતુ શ્વાસ ચઢવાનું મુખ્ય કારણ શ્વાસનળી, વાયુકોષોમાં વાયુ પહોંચાડતી નળીઓમાં કફનાં જમાવડાથી થતી સંકડાશ જ છે. આથી જ જે-તે કારણોથી છીંકો, ખાંસી આવવી, નાસાસ્ત્રાવ થવાની સંભાવના હોય તેવા કારણોથી સ્વબચાવનાં પ્રયત્ન કરવા સૌથી વધુ ઉપયોગી પૂરવાર થાય છે.